Vazirlar Mahkamasining “Oliy taʼlim muassasalariga qoʻshimcha davlat granti asosidagi qabul koʻrsatkichlari doirasida xotin-qizlarga tanlovda ishtirok etish uchun tavsiyanoma berish va ularni oʻqishga qabul qilishni tashkil etish tartibi toʻgʻrisidagi nizomni tasdiqlash haqida” 2020-yil 23-iyundagi 402-son qaroriga oʻzgartirish va qoʻshimchalar kiritish haqida
(resolution, 2021-06-03)

Oʻzbekiston Respublikasi Prezidentining “Xotin-qizlarni qoʻllab-quvvatlash, ularning jamiyat hayotidagi faol ishtirokini taʼminlash tizimini yanada takomillashtirish chora-tadbirlari toʻgʻrisida” 2021-yil 5-martdagi PQ-5020-son qarorining ijrosini taʼminlash, shuningdek, xotin-qizlarga qoʻshimcha davlat granti asosidagi qabul koʻrsatkichlari doirasida oliy taʼlim muassasalariga tanlovda ishtirok etish uchun tavsiyanoma berish tartibini takomillashtirish hamda ehtiyojmand oilalarni yanada qoʻllab-quvvatlash maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Prezidentining “2020/2021 oʻquv yilida Oʻzbekiston Respublikasining oliy taʼlim muassasalariga oʻqishga qabul qilishning davlat buyurtmasi parametrlari toʻgʻrisida” 2020-yil 12-iyundagi PQ-4749-son qarori hamda “2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Yoshlarni qoʻllab-quvvatlash va aholi salomatligini mustahkamlash yili”da amalga oshirishga oid davlat dasturi toʻgʻrisida” 2021-yil 3-fevraldagi PF-6155-son Farmoniga muvofiq 2020/2021 oʻquv yilidan boshlab, Mahalla va oilani qoʻllab-quvvatlash vazirligining tavsiyanomasiga ega boʻlgan xotin-qizlar uchun davlat granti asosidagi qabul koʻrsatkichlari ajratilganligi, shuningdek, ehtiyojmand oilalardagi xotin-qizlar uchun oliy taʼlimga ajratiladigan davlat grantlari soni ikki baravarga oshirish orqali ikki mingtaga yetkazilganligi; Oʻzbekiston Respublikasi Prezidentining “Xotin-qizlarni qoʻllab-quvvatlash, ularning jamiyat hayotidagi faol ishtirokini taʼminlash tizimini yanada takomillashtirish chora-tadbirlari toʻgʻrisida” 2021-yil 5-martdagi PQ-5020-son qaroriga muvofiq Mahalla va oilani qoʻllab-quvvatlash vazirligi qoʻshimcha davlat granti asosidagi qabul koʻrsatkichlari doirasida xotin-qizlarga tanlovda ishtirok etish uchun tavsiyanoma berishda “Temir daftar” va “Ayollar daftari”ga kiritilgan oilalarning qiz farzandlari hamda “Yoshlar daftari”ga kiritilgan xotin-qizlarga alohida eʼtibor qaratishi belgilanganligi maʼlumot uchun qabul qilinsin. 2. Vazirlar Mahkamasining “Oliy taʼlim muassasalariga qoʻshimcha davlat granti asosidagi qabul koʻrsatkichlari doirasida xotin-qizlarga tanlovda ishtirok etish uchun tavsiyanoma berish va ularni oʻqishga qabul qilishni tashkil etish tartibi toʻgʻrisidagi nizomni tasdiqlash haqida” 2020-yil 23-iyundagi 402-son qaroriga ilovaga muvofiq quyidagilarni nazarda tutuvchi oʻzgartirish va qoʻshimchalar kiritilsin: ehtiyojmand oilalardagi xotin-qizlarga oliy taʼlim muassasalariga qoʻshimcha davlat granti asosidagi qabul koʻrsatkichlari doirasida tanlovda ishtirok etish uchun tavsiyanoma berish tartibini joriy etish; oliy taʼlim muassasalariga qoʻshimcha davlat granti asosidagi qabul koʻrsatkichlari doirasida tanlovda ishtirok etish uchun tavsiyanoma beriladigan kam taʼminlangan oila tushunchasi mezonlarini aniqlashtirish; tavsiyanoma olish uchun talabgor ehtiyojmand oilalardagi xotin-qizlarga elektron shaklda murojaat qilish imkoniyatini berish; oliy taʼlim muassasalariga qoʻshimcha davlat granti asosidagi qabul koʻrsatkichlari doirasida tanlovda ishtirok etish uchun tavsiyanoma beriladigan xotin-qizlar doirasini kengaytirish; ehtiyojmand oilalardagi xotin-qizlarga tavsiyanoma berish masalasini koʻrib chiqish tartibini takomillashtirish; tavsiyanoma berish masalasini koʻrib chiqish jarayonini Moliya vazirligi huzuridagi budjetdan tashqari Pensiya jamgʻarmasining “Ijtimoiy himoya yagona reyestri” axborot tizimi, “Elektron hukumat” tizimi idoralararo integratsiyalashuv platformasi bilan bogʻlash; oilaning ehtiyojmandlik darajasini “Temir daftar” va “Ayollar daftari”ga kiritilgan oilalarning qiz farzandlari hamda “Yoshlar daftari”ga kiritilgan xotin-qizlar toʻgʻrisidagi maʼlumotlar orqali aniqlash tartibini joriy etish. 3. Belgilansinki: tavsiyanoma belgilangan mezonlarga mos kelgan ehtiyojmand oilalardagi barcha talabgor xotin-qizlarga beriladi; tavsiyanoma olish uchun talabgor ehtiyojmand oilalardagi xotin-qizlar doimiy yashash yoki vaqtincha turgan joyi boʻyicha yashash joyidagi tuman (shahar) mahalla va oilani qoʻllab-quvvatlash boʻlimlariga elektron shaklda murojaat qiladi; oliy taʼlim muassasalariga qoʻshimcha davlat granti asosidagi qabul koʻrsatkichlari doirasida tanlovda ishtirok etish uchun tavsiyanoma bir yil muddatga beriladi. 4. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev hamda Oʻzbekiston Respublikasi oliy va oʻrta maxsus taʼlim vaziri A.X. Toshqulov zimmasiga yuklansin. 1. Qarorda: a) nomidagi “xotin-qizlarga” soʻzi “ehtiyojmand oilalardagi xotin-qizlarga” soʻzlari bilan almashtirilsin. b) 1-band quyidagi tahrirda bayon qilinsin: “1. Ehtiyojmand oilalardagi xotin-qizlarga oliy taʼlim muassasalariga qoʻshimcha davlat granti asosidagi qabul koʻrsatkichlari doirasida tanlovda ishtirok etish uchun tavsiyanoma berish va ularni oʻqishga qabul qilishni tashkil etish tartibi toʻgʻrisidagi nizom ilovaga muvofiq tasdiqlansin”. 2. Ilovada: a) nomi quyidagi tahrirda bayon qilinsin: “Oliy taʼlim muassasalariga qoʻshimcha davlat granti asosidagi qabul koʻrsatkichlari doirasida ehtiyojmand oilalardagi xotin-qizlarga tanlovda ishtirok etish uchun tavsiyanoma berish va ularni oʻqishga qabul qilishni tashkil etish tartibi toʻgʻrisida nizom”; b) 1-bandga “xotin-qizlarga” soʻzlaridan oldin “ehtiyojmand oilalardagi” soʻzlari qoʻshilsin; v) 2-band quyidagi tahrirda bayon qilinsin: “2. Respublika oliy taʼlim muassasalariga ajratilgan qoʻshimcha davlat granti asosidagi qabul koʻrsatkichlari doirasida oliy maʼlumot olish istagida boʻlgan ehtiyojmand oilalardagi xotin-qizlarning tanlovda ishtirok etishi uchun tavsiyanoma quyidagi mezonlar asosida beriladi: kam taʼminlangan oilalardagi xotin-qizlar. Bunda kam taʼminlangan oila deganda, oilaning har bir aʼzosiga jami daromad aniqlanadigan davrda belgilangan mehnatga haq toʻlash eng kam miqdorining 0,527 baravaridan koʻp boʻlmagan miqdorda toʻgʻri keladigan bir oylik oʻrtacha jami daromadga ega boʻlgan oila tushuniladi; toʻliqsiz oilada tarbiyalanayotgan, yaʼni otasi yoki onasi yoxud ularning ikkalasi ham vafot etgan ijtimoiy himoyaga muhtoj qizlar; turmush oʻrtogʻi vafot etgan, voyaga yetmagan farzandini yolgʻiz tarbiyalayotgan ijtimoiy himoyaga muhtoj ayollar; nogironligi boʻlgan farzandi bor ehtiyojmand oilalardagi xotin-qizlar; ikki va undan ortiq farzandlarini tarbiyalayotgan, boshqa qarindoshlaridan alohida (ijarada) yashayotgan ijtimoiy himoyaga muhtoj yolgʻiz ayollarning qiz farzandlari; ota-onalaridan biri yoki har ikkisi ham birinchi yoki ikkinchi guruh nogironi boʻlgan ehtiyojmand oilalardagi xotin-qizlar. Tavsiyanoma yuqoridagi mezonlarga mos kelgan ehtiyojmand oilalardagi barcha talabgor xotin-qizlarga beriladi. Tavsiyanoma olish uchun talabgor ehtiyojmand oilalardagi xotin-qizlar doimiy yashash yoki vaqtincha turgan joyi boʻyicha yashash joyidagi tuman (shahar) mahalla va oilani qoʻllab-quvvatlash boʻlimlariga elektron shaklda murojaat qiladi”; g) 3-banddagi “Xotin-qizlarning” soʻzlari “Ehtiyojmand oilalardagi xotin-qizlarning” soʻzlari bilan almashtirilsin; d) 4 va 5-bandlar quyidagi tahrirda bayon qilinsin: “4. Tavsiyanoma ishchi guruh yigʻilishining yakuniy bayonnomalariga koʻra rasmiylashtirilgan tuman (shahar) mahalla va oilani qoʻllab-quvvatlash boʻlimlarining buyrugʻi asosida elektron hujjat shaklida Mahalla va oilani qoʻllab-quvvatlash vazirligi tomonidan beriladi. 5. Tavsiyanoma Nizomga 2-ilovadagi sxema boʻyicha oliy maʼlumot olish istagida boʻlgan ehtiyojmand oilalardagi xotin-qizlarga bir yilga beriladi”; e) 6-bandga “doirasida” soʻzidan keyin “ehtiyojmand oilalardagi xotin-qizlarning” soʻzlari qoʻshilsin; j) 7-band quyidagi tahrirda bayon qilinsin: “7. Respublika oliy taʼlim muassasalariga kunduzgi taʼlim shakli boʻyicha umumiy belgilangan davlat granti asosidagi qabul koʻrsatkichlariga nisbatan ehtiyojmand oilalardagi xotin-qizlar uchun qoʻshimcha davlat granti asosidagi qabul koʻrsatkichlari (keyingi oʻrinlarda — qoʻshimcha qabul koʻrsatkichlari) har yili Oʻzbekiston Respublikasi Prezidentining oliy taʼlim muassasalariga oʻqishga qabul qilishning davlat buyurtmasi parametrlari toʻgʻrisidagi tegishli qarori qabul qilingandan soʻng ikki hafta muddatda Oʻzbekiston Respublikasi taʼlim muassasalariga oʻqishga qabul qilish boʻyicha davlat komissiyasi (keyingi oʻrinlarda — Davlat komissiyasi) tomonidan respublika hududlari kesimida tasdiqlanadi”. z) 8-bandga “tavsiyanomaga ega” soʻzlaridan keyin “ehtiyojmand oilalardagi” soʻzlari qoʻshilsin; i) 9-band quyidagi tahrirda bayon qilinsin: “9. Ehtiyojmand oilalardagi xotin-qizlarga tavsiyanoma berish masalasini koʻrib chiqish uchun Oʻzbekiston Respublikasi Mahalla va oilani qoʻllab-quvvatlash vazirligining tuman (shahar) boʻlimlarida tegishli tashkilotlardan iborat ishchi guruhlar (keyingi oʻrinlarda — ishchi guruhlar) tuziladi. Ishchi guruhlar tarkibiga tegishlicha tuman (shahar) hokimi oʻrinbosari — mahalla va oilani qoʻllab-quvvatlash boʻlimi boshligʻi, tuman (shahar) mahalla va oilani qoʻllab-quvvatlash boʻlimi boshligʻining birinchi oʻrinbosari, tuman (shahar) iqtisodiy taraqqiyot va kambagʻallikni qisqartirish boʻlimi boshligʻi, tuman (shahar) moliya boʻlimi boshligʻi, tuman (shahar) tibbiyot birlashmasi boshligʻi, tuman (shahar) xalq taʼlimi boʻlimi boshligʻi, tuman (shahar) maktabgacha taʼlim boʻlimi boshligʻi, Yoshlar ishlari agentligi tuman (shahar) boʻlimi rahbari kiradi”; k) 15-bandning birinchi xatboshi quyidagi tahrirda bayon qilinsin: “15. Tuman (shahar) mahalla va oilani qoʻllab-quvvatlash boʻlimlari ishchi guruhi bilan birgalikda ajratilgan qoʻshimcha qabul koʻrsatkichlari doirasida tanlovda ishtirok etish uchun tavsiyanoma olish maqsadida murojaat etgan ehtiyojmand oilalardagi xotin-qizlarning hujjatlarini mazkur Nizomning 2-bandi asosida har yili 30-maydan 8-iyunga qadar qabul qiladi”; l) 16-band oʻz kuchini yoʻqotgan deb topilsin; m) 17 — 21-bandlar quyidagi tahrirda bayon qilinsin: “17. Ishchi guruhlar qoʻshimcha qabul koʻrsatkichlari uchun tanlovda ishtirok etishga talabgorlarning hujjatlari mazkur Nizomning 2-bandida nazarda tutilgan mezonlarga muvofiqligini koʻrib chiqadi. 18. Ishchi guruhlar tomonidan mazkur Nizomning 2-bandida koʻrsatilgan mezonlardan birini tasdiqlovchi maʼlumotlar va elektron shakldagi hujjatlar (tugʻilganlik, nikoh qayd etilganlik, vafot etganlik haqida va boshqa) Moliya vazirligi huzuridagi budjetdan tashqari Pensiya jamgʻarmasining “Ijtimoiy himoya yagona reyestri” axborot tizimi hamda “Elektron hukumat” tizimi idoralararo integratsiyalashuv platformasi orqali olinadi. Ishchi guruhlar zarur hollarda oilaning ehtiyojmandligi darajasini “Temir daftar” va “Ayollar daftari”ga kiritilgan oilalarning qiz farzandlari hamda “Yoshlar daftari”ga kiritilgan xotin-qizlar toʻgʻrisidagi maʼlumotlar orqali aniqlaydi. 19. Ishchi guruhlar talabgorlarning arizalarini har yili 10-iyunga qadar koʻrib chiqadi va tavsiyanoma berishga tavsiya etilgan xotin-qizlarning roʻyxatlarini shakllantiradi. Ishchi guruhlar yigʻilishining yakunlari boʻyicha elektron hujjat shaklidagi bayonnoma tuzilib, ishchi guruhlar rahbarlari va aʼzolarining elektron raqamli imzolari bilan imzolanadi. Ishchi guruhlar yigʻilishining yakuniy bayonnomalari asosida tuman (shahar) mahalla va oilani qoʻllab-quvvatlash boʻlimlarining buyrugʻi elektron hujjat shaklida rasmiylashtiriladi. Talabgorlarning mobil telefon raqamiga yoki elektron manziliga tavsiyanoma berishga tavsiya etilganligi yoki rad etilganligi toʻgʻrisida xabar yuboriladi. 20. Mahalla va oilani qoʻllab-quvvatlash vazirligi har yili 14-iyunga qadar: qoʻshimcha qabul koʻrsatkichlari uchun tanlovda ishtirok etishga ishchi guruhlar tomonidan tavsiya etilgan ehtiyojmand oilalardagi xotin-qizlarning roʻyxati asosida tavsiyanomalarni tasdiqlaydi; tavsiyanomalar berilgan ehtiyojmand oilalardagi xotin-qizlarning roʻyxatini Oʻzbekiston Respublikasi Vazirlar Mahkamasi huzuridagi Davlat test markaziga taqdim etadi; tavsiyanomalar berilgan ehtiyojmand oilalardagi xotin-qizlarning roʻyxatini oʻzining rasmiy veb-saytida eʼlon qiladi; ehtiyojmand oilalardagi xotin-qizlarga berilgan tavsiyanomalarni tuman (shahar) mahalla va oilani qoʻllab-quvvatlash boʻlimlariga yuboradi. 21. Tuman (shahar) mahalla va oilani qoʻllab-quvvatlash boʻlimlari har yili 15-iyunga qadar tavsiyanomaning talabgorlarga yetkazilishini taʼminlaydi”; n) 22 — 27-bandlarga “xotin-qizlar” soʻzlaridan oldin “ehtiyojmand oilalardagi” soʻzlari qoʻshilsin; o) 1 va 2-ilovalar quyidagi tahrirda bayon qilinsin: TAVSIYANOMA № AA 000000 Ushbu tavsiyanoma fuqaro ______________________________ga (familiyasi, ismi, otasining ismi) (___________________) (pasport yoki ID-karta seriyasi va raqami) Oʻzbekiston Respublikasi mahalla va oilani qoʻllab-quvvatlash vazirining 20___ yil “___”___________dagi “_____”-son buyrugʻiga asosan berildi. M.Oʻ. __________________________________ ____________________________ (mansabdor shaxsning F.I.O., imzo) 20___ yil “___”___________ TAVSIYANOMA № AA 000000 Ushbu tavsiyanoma fuqaro _____________________ ___________________ __________________ga (familiyasi, ismi, otasining ismi) ___________________________ (pasport yoki ID-karta seriyasi va raqami) Oʻzbekiston Respublikasi Vazirlar Mahkamasining 20___ yil “___”_________________dagi “_____”-son qaroriga muvofiq respublika oliy taʼlim muassasalariga umumiy belgilangan davlat granti asosidagi qabul koʻrsatkichlariga nisbatan xotin-qizlar uchun ajratilgan toʻrt foizli qoʻshimcha davlat granti asosidagi qabul koʻrsatkichlari doirasida tanlovda ishtirok etish uchun berildi. Tavsiyanoma Oʻzbekiston Respublikasi mahalla va oilani qoʻllab-quvvatlash vazirining 20___ yil “___”___________dagi “_____”-son buyrugʻiga asosan berildi. Tavsiyanoma rasmiylashtirib berilgan sanadan eʼtiboran bir yil muddat davomida kuchga ega boʻladi. Oʻzbekiston Respublikasi Mahalla va oilani qoʻllab-quvvatlash vazirligi ____________________________________ ____________________________________ (F.I.O.) QR — kod (matrik shtrixli kod) 20___ yil “___”__________ Bosqichlar Subyektlar Chora-tadbirlar Muddatlar 1-bosqich Tuman (shahar) mahalla va oilani qoʻllab-quvvatlash boʻlimi Ishchi guruhlari 1. Tuman (shahar) mahalla va oilani qoʻllab-quvvatlash boʻlimlari huzurida tegishli mutasaddi tashkilotlar vakillaridan iborat ishchi guruhni shakllantirish. 2. Oʻqish istagini bildirgan ehtiyojmand oilalardagi xotin-qizlarning murojaatlarini elektron shaklda qabul qilish. Har yili 30-maydan 8-iyunga qadar 2-bosqich Tuman (shahar) mahalla va oilani qoʻllab-quvvatlash boʻlimi Murojaatlarni koʻrib chiqish va tavsiyanoma olishga tavsiya etilgan xotin-qizlarning roʻyxatlarini shakllantirish hamda Mahalla va oilani qoʻllab-quvvatlash vazirligiga taqdim etish. Har yili 10-iyunga qadar 3-bosqich Mahalla va oilani qoʻllab-quvvatlash vazirligi 1. Taqdim etilgan roʻyxatlar asosida tavsiyanomalarni elektron shaklda tasdiqlash va bazada shakllantirish. 2. Tasdiqlangan tavsiyanomalarni barcha tuman (shahar) mahalla va oilani qoʻllab-quvvatlash boʻlimlariga yuborish. Har yili 10-iyunga qadar Har yili 14-iyunga qadar 4-bosqich Mahalla va oilani qoʻllab-quvvatlash vazirligi Tavsiyanomaga ega boʻlgan xotin-qizlar roʻyxatlarini Davlat test markaziga yuborish. Har yili 14-iyunga qadar 5-bosqich Tuman (shahar) mahalla va oilani qoʻllab-quvvatlash boʻlimi Tavsiyanomalarning talabgorlarga yetkazilishini taʼminlash. Har yili 15-iyunga qadar ”.